Papersnake/gushiwen huggingface dataset:
奉和子华持国玉汝来饮西轩
梅尧臣（宋代）

我诚官局冷，终日事靡括。
每耽古人书，似与世俗阔。
同道三四人，来过慰饥渴。
迭相陈语言，曾未厌刀呾。
自中将过晡，留饭具麄粝。
薄酒继以斟，不觉寒日没。
愚妻方罢沐，供饭愧仓卒。
冻婢昧煎和，亲调首忘佛。
每食各惊顾，谁谓不黔突。
倦仆暖吾薪，饥马饱吾秣。
马无归嘶声，仆有颜色活。
安稳不知疲，明釭仍为拨。
醉言实无次，曾未穷本末。
诸君竞相先，出口论莫夺。
复云天地间，此能有几达。
我闻颜汗下，恐後谤难遏。
其间常有言，但未见疵齾。
终当轻有若，悔目已屡{左目右必}。
信哉群玉林，岂得依朽卉。
吾心为之然，收舌如断割。
寄音谢豪俊，兹蕴只圭撮。
苏武庙
温庭筠（唐代）

苏武魂销汉使前，古祠高树两茫然。
云边雁断胡天月，陇上羊归塞草烟。
回日楼台非甲帐，去时冠剑是丁年。
茂陵不见封侯印，空向秋波哭逝川。
香篆
朱之蕃（明代）

水沈初试博山时，吐雾蒸云复散丝。忽漫书空疑锦织，相看扫素傍灯帷。

萦纡细缕虫鱼错，断续残烟柳薤垂。几向螭头闻阖殿，罗襕携出凤凰池。
魏佛狸歌
苏辙（宋代）

魏佛狸，饮泗水，黄金甲身铁马箠。
睥睨山川俯画地，画作西方佛名字。
卷舒三军如使指，奔驰万夫凿山觜。
云中孤月妙无比，青莲湛然俯下视。
击钲卷箠抽行营，北徐府中军吏喜。
度僧筑室依云烟，俯窥城郭众山底。
兴亡一瞬五百年，细草荒榛没孤垒。
登灵
白居易（唐代）

临高始见人寰小，对远方知色界空。回首却归朝市去，一稊米落太仓中。
春怀六首 其三
孙承宗（明代）

穹庐东徙不波平，大壑鱼龙卧不惊。县古汤泉迷旧垒，台高望不控新旌。

鹾花万灶歌三月，宝气千山到五城。何日三韩烽燧息，却从徐福问长生。
蓬山馆
易士达（宋代）

庭馆飞翚气象雄，两山峙秀傍苍穹。
我来检点多奇胜，恍在蓬莱第一宫。
南荡
王安石（宋代）

南荡东陂水渐多，陌头车马断经过。
锺山未放朝云散，奈此黄梅细雨何。
观习礼神乐观归时有作
张羽（明代）

维皇恭明祀，卜郊时再阳。指期戒先事，习吹诵故章。

竹宫俨清閟，羽佩溢中堂。蕝阶罗舞钺，著位表官行。

升歌出睿藻，妙奏发清商。胪音肃远响，华钟泛高张。

虚罍待实醴，荐璧愿承筐。想兹天步临，穆若垂景光。

骏奔贵有恪，报说永无疆。岂同交门享，恍惚事神方。

揆余承人乏，具寮惭奉常。兹焉陪群彦，会此灵畤旁。

执礼素寡术，敕躬何敢忘。愧无《安世歌》，徘徊望斋房。
石龟古梅
孙应时（宋代）

妙绝人间独此逢，石龟峰下野桥东。
亭亭玉骨氷肌子，栉栉苍髯绿发翁。
偃蹇生怀千古意，萧疏元是一家风。
何妨少入时人眼，鼎鼐终论第一功。
幽居即事
陆游（宋代）

屏居江海涯，杳杳菰蒲深，俛仰夏令中，泽国正多阴。
桑椹熟以紫，水鸟时遗音。
偶得一瓢酒，邻里聊相寻。
偈颂一百三十三首 其五十四
释法薰（宋代）

两日晴，三日雨。衲僧皮草，无㬠㫰处。
次韵前人蓬莱阁即事
赵抃（宋代）

蓬莱窗外晓光分，梦觉初惊杜宇魂。但有吏供衙府喏，断无人到讼庭喧。

濛濛宿霭开湖面，隐隐更潮过海门。一水两州皆重镇，越清杭剧不同论。
石道士妙声堂
洪适（宋代）

泉溜古今同，临流万虑空。采芝归绝嶂，添竹映疏丛。

影漾高秋月，声宜深夜风。真清长在耳，何用抚孤桐。
枕上闻雪声
郑刚中（宋代）

日落天风彻骨清，疏疏玉片舞中庭。
梦回细响鸣松竹，误作春蚕食叶声。
次洪漕韵 其一
洪咨夔（宋代）

塞垣拥雪髑髅寒，多少将军博美官。莫恨知心今世鲜，须知行道古来难。

时穷地狭何能舞，命好天高亦可钻。此理乘除应会得，梅边索酒笑相看。
闰三月二日发船广州来归亭下之官宪台
杨万里（宋代）

诸人政坐爱闲游，天遣南游天尽头。
到得广州天尽处，方教回首向韶州。
题马远画册五首
宋高宗（宋代）

不祷自安缘寿骨，人间难得是清名。
浅斟仙酒红生颊，永保长生道自成。
盘古沟
张开东（清代）

青县盘古沟，上有盘古庙。乾坤始开辟，川原几劫造。

羲文犹称晚，禹工安足绍。世代已沧桑，传册空名号。

士生千载下，何由穷玄妙。
兀兀
陆游（宋代）

兀兀心非睡，惺惺口不言。
齿津生颊舌，鼻息撼墙垣。
书媿儿童问，年叨里巷尊。
贫家有喜事，黍酒带醅浑。
苏李图
戴表元（宋代）

塞北中郎雪满头，陇西壮士泪沾裘。
人生百岁能多少，直至如今说未休。
八音诗 其三
孔平仲（宋代）

金谷草离离，绿珠魂已蛰。石崇虽富贵，一散不可集。

丝亦不须虽，岐亦不须泣。竹林诸逸士，以醉名自立。

匏弦且为乐，惜此光景急。土人劝我勤，朱紫当早拾。

革性以从容，矫揉未易入。木散姑自全，宁求斧斤及。
和平太行路韵 其四
李俊民（金朝）

自古太行天下险，纵令禹凿不能平。寻常著脚无安处，何况羊肠路上行。
寓兴十首 其七
张至龙（宋代）

草虫设细网，小阱不可见。日日朝露中，群白草间现。
和相国元老
邵雍（宋代）

崇台未经庆，瑞雪下云端。虽地尽成白，而天不甚寒。

有年丰可待，盈尺润难乾。畎亩无忘处，追踪击壤欢。
即事戏答季一
吕本中（宋代）

斜阳着高柳，环堵半黄昏。小圃三年旱，荒池一尺浑。

粗知诗有味，宁使妇无裈。不信晁公子，犹招楚些魂。
挽赵孺人
刘克庄（宋代）

婉娈宗姬性，坚贞烈士肠。簪蒿安隐约，画荻训偏傍。

防墓夫同穴，泷阡子表冈。夫人真范母，那得不生滂。
寄题存心堂因简正仲运使
黄裳（宋代）

有乐不在物，况当仕而优。外骛乃自苦，作德能日休。

身计苟未适，安能为道谋。基址更所寓，得地东南陬。

经营喜宋子，阐绎嘉毛侯。纷嚣落寂境，蒸郁回素秋。

事少德机静，风微花信幽。林悄鸟相应，日閒丝自游。

中发灵台光，下照彪池流。神怡况味远，意虚才智周。

真见造不灭，妄想降无求。所示良可助，所超安可酬。

会合果有道，宁复嗟阻修。
清明
金圣叹（明代）

清明正是落花时，百舌声中折一枝。
恼杀东风太无赖，公然来我手中吹。
春禽杂言
洪咨夔（宋代）

仓庚仓庚，集谷之苕。
谓汝也幽，而岂其乔。
勃鸠勃鸠，有安斯巢。
矜妇之功，不念鹊劳。
决决杜鹃，念归何悲。
岂知汝归，不如未归。
翩翩玄鸟，群雏相依。
羽毛浃矣，同乳异飞。
负阴抱阳，均此一气。
孰使然哉，凄其永忾。
纪事 其四
周霆震（元代）

鸡豚寥落傍柴荆，粳稻初黄菜甲青。卧听儿童传好语，夜来驿使到长亭。
减字木兰花
黄庭坚（宋代）

见，复用前韵先往

使君那里。千骑尘中依约是。拂我眉头。无处重寻庾信愁。

山云弥漫。夹道旌旗联复断。万事茫茫。分付澄波与烂肠。
田园幽兴六首 其四
林大钦（明代）

寸心不为薄，斗酒乐亲知。列席无杂语，相慰在道岐。

出处何必同，清脩方自兹。冉冉风尘间，无然日磷缁。
月夜怀玉卮侄女
徐畹芝（清代）

镫花欲灺篆烟微，坐久浑忘月上帏。忽忆昨宵微醉后，满身花影送君归。
演武亭秋闱较射
李建勋（唐代）

卸却缝衣拂战裙，天山三箭可谁群。眼空百步穿杨叶，巧弋双雕落阵云。

投笔每怀班定远，请缨长忆汉终军。丈夫夙抱鹰扬志，伫勒燕然纪窦勋。
小桥旅夜
吴敬梓（清代）

客路今宵始，茅檐梦不成。
蟾光云外落，萤火水边明。
早岁艰危集，穷途涕泪横。
苍茫去乡国，无事不伤情。
留别
高登（宋代）

丈夫四方志，肯作儿女别。
顾我差崛强，羡君真秀发。
道义重千钧，利名轻一叶。
壮风吐虹蜺，忠诚贯日月。
插剑露肝胆，看镜念勋业。
何当拔茅茹，同在陈力列。
颂古十首 其五
释慧空（宋代）

鬼门贴卦鬼犹惊，又见毛头扫帚星。若得过关公验正，夜深把手御街行。
小春
毛媞（清代）

小春人更倦，坐觉微寒侵。衰草已失绿，红梅缀疏林。

沈水焚欲尽，薄酒还自斟。筒内韬细笔，壁间静瑶琴。

古人于此时，凝神以正襟。谁知深闺里，亦惕坚冰心。
观祝少林所藏画三首 其一 米元晖画
赵蕃（宋代）

萧寺相从三十日，知君有画未曾窥。烟云过眼还收去，恰似凭栏立久时。
送津赴绍兴倅八首
吴芾（宋代）

我曾开凿鉴湖田，功竟难成愧昔贤。
汝谒马祠须问讯，此湖兴复是何年。
赠王载扬
沈树本（清代）

唱遍《杨枝》又《橘枝》，洞庭林屋有新词。谁知枫落吴江冷，未是崔郎压卷诗。
春暮，张鲵渊相国招赏玉楼春，向晚更酌，漫赋
张煌言（明代）

曲江花事已阑珊，春富名园色可餐；香韵乍经羞后见，风流恰向醉中看。

不妨艳质偏丛绿，却羡芳心自渥丹。小雨疏窗遥望断，轻绡低护绛云团。
恭和元日受宝诗二首 其一
慕容彦逢（宋代）

圣主规模冠百王，考兹秦宝欲更张。玉因天授来殊域，工与神谋轶旧章。

群辟竦观称万寿，广廷昭受袭多祥。宸慈特纪千龄遇，诗似奎躔夜吐光。
偈颂十七首
释智愚（宋代）

秤鎚捻得汁出，石人喝得汗流。
临机应变，随分知羞，
乘时推上五峰头。
临江仙·窄样金杯教换了
辛弃疾（宋代）

窄样金杯教换了，房栊试听珊珊。莫教秋扇雪团团。古今悲笑事，长付後人看。记取桔槔春雨後，短畦菊艾相连。拙於人处巧于天。君看流水地，难得正方圆。
赠何画梅
白玉蟾（宋代）

一枝照夜向清寒，恍似孤山跂马看。
却恐春风咎毛颖，泄池消息貌他颜。
次韵黄侍郎海棠花下怯黄昏七绝
魏了翁（宋代）

狂风利剑戟，火龙困屠宰。
莫起落红愁，生意浩云海。
芦林潭对月忆家偶成回文戊子九月
曾广钧（清代）

流年逐日尽飞蓬，水国南来又向东。秋岸蓼花旋急浪，暮潭芦絮飏轻风。

愁生碧月初欹枕，望入青天漫启篷。修竹野庐吾别暂，眸凝久处远江空。
和邵康节苍苍吟
徐侨（宋代）

穹窿奠计几层苍，缭绕难输九曲肠。
七曜运空机不断，百川流下碍无妨。
千林松柏独坚正，一草薰莸异臭香。
祥戾毛群若麟獍，爱憎羽簇类鸮凰。
最宜春风与秋月，忽作冬雷或夏霜。
万变杂兴虽错糅，一元不动固安详。
奉和正日临朝
岑文本（唐代）

时雍表昌运，日正叶灵符。德兼三代礼，功包四海图。

逾沙纷在列，执玉俨相趋。清跸喧辇道，张乐骇天衢。

拂蜺九旗映，仪凤八音殊。佳气浮仙掌，熏风绕帝梧。

天文光七政，皇恩被九区。方陪瘗玉礼，珥笔岱山隅。
纪程十绝 其八
张侃（宋代）

星移山转度寒沙，到得塍头鼓二挝。忽忆昔年斗门渡，风翻浪叶橹攲斜。
闺词四十首　吸花露 其十一
陈子壮（明代）

姑射冰肌绰约如，木兰朝附引凉初。不须殿柱擎金掌，自胜宫妃咽玉鱼。
涂中
晁说之（宋代）

十年未就归山计，一日翻为保障翁。
无奈征衣中散虱，可堪行障庶人风。
悠悠秦晋山河在，漠漠金张冢墓空。
回首江湖二三子，长亭寒梦亦匆匆。
挽林给事中母柳夫人词三首
王之望（宋代）

方喜门施戟，俄惊容奠刍。
孤鸾空对影，老凤独将雏。
祖送倾朝士，哀荣震帝都。
祢应归葬处，千两拥山隅。
楚雨弥旬戏作禁体释闷
邓云霄（明代）

冥冥高浪蹴天浮，却怪清湘变浊流。石燕迎风偏自喜，龙山吹角几时休？

香厨烟湿蛙生灶，深院潮生芥作舟。谁道楚宫今寂寞？襄阳还在梦中游。
百字谣·水连天碧
周权（元代）

水连天碧，更山光蘸绿，春醅初泼。不尽长淮平似掌，漠漠乱云堆雪。彩笔留诗，画船载酒，曾醉沙头月。胜游历历，输他鸥鹭能说。犹念歌吹楼西，执红牙度曲，那时留别。一片离愁天共远，目送征鸿明灭。杨柳春初，梅花雪后，旧梦还消歇。多情如许，教人添几华发。
赠赵璞
释智圆（宋代）

世态任悠悠，正人无谄求。
古柏凌寒霜，皓月当高秋。
心将周孔师，日远杨墨游。
泾浊与渭清，由来自分流。
用王宪韵寄参寥
邹浩（宋代）

天资不纷华，脱身礼白足。一笑语曹溪，与世作眼目。

有时戏毛颖，新诗奴郑谷。翘然百家中，疏烟澹脩竹。

顷年古招提，山青水澄渌。倾盖揖孤标，令人惭逐逐。

平生稻粱谋，从此在鸿鹄。尔来落高阳，辕下方局促。

况乃建隆师，黄垆已埋玉。岂必阮步兵，途穷泫然哭。

赖君金石声，丁宁雁飞速。我心端何如，盲龟得浮木。

遥闻玉堂老，初情敦夏屋。支遁久尘埃，风流一朝续。

营营覆载间，万事风前烛。愿言扫云窗，聊对传灯录。
早上茶山关
黎庶焘（清代）

野云随肩舆，折上九盘岭。霏微拨晨雾，咫尺历参井。

天陷群峭中，日射孤烟顶。冻雀聚叶鸣，寒猿挂枝饮。

厓摧石珂珂，滩迅光炯炯。树杪一樵苏，山根数渔艇。

羁怀郁相抱，对此百虑静。小坐息劳筋，逝将去危境。
读列子 其二
蕴端（清代）

形动而生影，声动而生响。无动而生有，自然非勉强。

有形必有终，死生互消长。茫茫天地间，那能常俯仰。

鬼者即是归，当作归家想。死人为归人，生人行何往。

一人失其家，世必为狂荡。天下皆失家，曾莫知其枉。

圣人一生死，去来如反掌。
句
朱天锡（宋代）

百里欢声歌扇底，万家和气酒杯中。
次李弘斋韵送任宰
陈宓（宋代）

近日延平创小斋，四方佳友为朋来。
虽为书上究馀味，更要心中绝点埃。
健德千年期不已，高标万变讵能推。
直须义利途中办，宁使饥肠屡隐雷。
證道歌 其二五○
释印肃（宋代）

一句了然超百亿，如如不动纤毫力。普眼当观如□□，春晴晓雾连天碧。
省中苦雨 其二
王禹称（宋代）

醉魂吟魄共悽悽，檐溜窗风冷切肌。阶下怒蛙休跳跃，浮云遮日不多时。
挽毕宰二首 其二
汪炎昶（宋代）

极穷如自虑，笃养有馀欢。动以古为法，事皆人所难。

凶奸多上寿，庸鄙或高官。为喜才堪恃，丛深谢砌兰。
送彭元忠司户二首
杨万里（宋代）

浯石高仍瘦，愚溪绀且寒。
凭君聊杖屦，道我问平安。
句好今逾进，书来剩寄看。
只言官舍小，檐下过湘滩。
江帆雪影
刘诜（元代）

朔风殷空夜飞霰，百万玉龙交晓战。茫茫天地如大荒，只有行波蒲一片。

推篷四望眼光眩，倒浸玉扉水中见。却疑冯夷宴未终，舞女犹持白鸾扇。
句
焦宗古（宋代）

芳树高低啼蜀魄，朝云浓淡极巴天。
七月二十五日同人登宝石山天然图画阁遇雨和杨传九用樊榭韵
张鉴（清代）

佛阁梯桄扱衽登，四山凉翠记来曾。白莲社肯孤良友，坏色衣须借病僧。

拾果野猿窥石涧，听经仙鼠拱秋藤。他时再结宗雷约，莫道攒麋我未能。
问赤公游千山途中遇雨
释函可（明代）

未曾说法雨花新，一路云龙结胜因。天意欲施七岭泽，山灵先洗八街尘。

骨寒竹瘦衣增湿，石滑溪深步更迍。可惜岩峦无限景，会当日出见高旻。
寄秋怀 其三
赵蕃（宋代）

霞谷宁终计，龙门已暮年。向来嗟独后，今日可忘前。

既缪青衿学，当思白首传。犹须就吾子，相为语蝉连。
六月二十九日过小庄
赵完璧（明代）

丘壑崎岖偶一经，暄炎适得片时清。主人十里春来少，桃李千时子已成。

欲去未能窥晚照，乍醒还醉听啼莺。年来何事城中久，书阁留人不放行。
韩退之孟郊墓铭云以昌其诗举此问王定国当昌
苏轼（宋代）

昌身如饱腹，饱尽还复饥。
昌诗如膏面，为人作容姿。
不如昌其气，郁郁老不衰。
虽云老不衰，劫坏安所之。
不如昌其志，志一气自随。
养之塞天地，孟轲不吾欺。
人言魏勃勇，股栗向小儿。
何如鲁连子，谈笑却秦师。
慎勿怨谤谗，乃我得道资。
淤泥生连花，粪壤出菌芝。
赖此善知识，使我枯生荑。
吾言岂须多，冷暖子自知。
同梁钟二曹长过刘山人旅馆看菊花作 其一
黎民表（明代）

下马铜街日已斜，北风衣袂满尘沙。秋光却在閒门巷，深锁忘忧一树花。
石湖仙
端木埰（清代）

晴天螯柱。是崧岳降神，匡我皇路。须识我熙朝，尽深仁、滋培布路。

天心歆眷。俾首倡、楚湘才武。艰苦。看拊循，瘁尽谯羽。

家书弥益质实，是家庭谆诚告语。制胜根原，还在精勤义恕。

百战动名，百城疆圉。后人看取。曾说与。精兵那藉西旅。
采桑子
黄庭坚（宋代）

樱桃著子如红豆，不管春归。闻道开时。蜂惹香须蝶惹衣。

楼台灯火明珠翠，酒恋歌迷。醉玉东西。少个人人暖被携。
止戈堂
朱松（宋代）

高堂岩岩面势尊，洞见万井开重门。元戎务简玉帐静，缓带酌客娱朝昏。

忆初饿隶起篁竹，一啸千里来黥髡。将军揽镜媚巾帼，何异搏虎驱狐豚。

只今休父八州牧，身佩重寄忧元元。惊尘错莫羽书密，虽有美酒谁同樽。

沈机且复长辔御，沥恳何啻血面论。楼船一夕飞度海，汉家上将来天阍。

狂童束手赴烈火，雕戈不污妖血痕。坐谯饮至凯歌入，船粟往哺遗民存。

五兵包裹高阁束，止戈新榜真成言。便当频与方外吏，徙倚风月星河翻。

几年牡籥飞不守，河济逆气腥乾坤。知公快挽天河手，坐视黠虏方游魂。

权舆闽越聊小试，宁复久此淹遐藩。农桑万里望公等，愿见四海无营屯。
故大司成葛亚卿挽诗
赵鼎臣（宋代）

行义知名早，云霄得路迟。喜闻儒者用，忽叹哲人萎。

故事留青锁，平生有素丝。马鸣犹踯躅，似记入朝时。
次韵奉酬
杨蟠（宋代）

几夕论诗坐石窗，怜君百首妙无双。
句牵野兴侵孤月，恼乱词源涌大江。
数纸忽然来竺岭，千年犹可照吴邦。
相思未免还相挑，莫竖旗旛却诈降。
寄献淮阳陈相公
宋祁（宋代）

翘才阁下旧宾游，偶得鱼符拥使辀。
本自炉鎚依大冶，敢言鎗脚是邻州。
频年废忘抛黄卷，此地优闲养白头。
漫引双旌非敏政，馀波须仰富民侯。
白扇歌
解缙（明代）

剡溪白茧青筼筜，素练翠涛霜雪光。金刀剪出云一片，入手飒飒清风凉。

奢俭适中不盈束，舒卷因时惬人欲。碧波潋滟海天平，清香潇洒淇园绿。

绝胜娥眉山月半轮秋，又如渤海玉树珊瑚钩。白羽之轻不足比，齐纨虽洁那能俦。

伟哉官样何从得，不方不圆亦不缺。鼋鼍跃破玻璃纹，凤凰踏断琅玕节。

疑似嫦娥月下裁，狂风吹堕天山侧。又疑冯夷捧出碧波心，江妃水仙惜不得。

祝融南来鞭火龙，闾阎尽在红炉中。窗下书生当此际，便觉两腋习习生清风，飘然如在蓬莱宫。

又如驾驭羽轮飙车渡弱水，十洲挂在冰壶里。翱翔三千界，扶摇九万里。

排云叫阊阖，乾坤净如洗。何须避暑子云亭，何须濯热瑶池冰，何须远访芙蓉城。

青冥风露非人世，何如此扇之清清。玉川子，丹邱生，胡不持之朝帝阙，为我扫除天下热。
挽李中甫使君
孙应时（宋代）

圭玉身无玷，春风物自熙。
学非随俗尚，心故有天知。
里社成邹鲁，交游不惠夷。
思君兼众美，凋落使人悲。
寄张仲举助教
成廷圭（元代）

三寄新诗竹下来，多君高兴忆东淮。尘埃没马昏归舍，风雨听鸡晓入斋。

此日阳城须谏议，当时方朔谩诙谐。曼曼花底相思夜，酒满春城月满街。
和盖谦老游马鞍山
颜发（宋代）

青鞋来踏马鞍山，小径萦纡便往还。
眺望双明穷晻霭，登临终日得余閒。
冥搜直到风埃外，逸兴徐来笔砚閒。
钱挂杖头堪一醉，归来随例带酡颜。
同吕员外酬田著作幕门军西宿盘山秋夜作
高适（唐代）

碛路天早秋，边城夜应永。遥传戎旅作，已报关山冷。

上将顿盘阪，诸军遍泉井。绸缪阃外书，慷慨幕中请。

能使勋业高，动令氛雾屏。远途能自致，短步终难骋。

羽翮时一看，穷愁始三省。人生感然诺，何啻若形影。

白发知苦心，阳春见佳境。星河连塞络，刁斗兼山静。

忆君霜露时，使我空引领。
成都逾旬阴冷深冬时节借馆趣悟得子敬德夫二
程公许（宋代）

屯阴不动紫沾盘，三月凄风横作寒。
待旦重衾缠得暖，感时对酒祗长欢。
黑云何日三舍避，黄道中天万日看。
不有对床清夜语，客怀何以解忧端。
宿隐者居
李咸用（唐代）

永日连清夜，因君识躁君。竹扉难掩月，岩树易延云。

曙鸟枕前起，寒泉梦里闻。又须随计吏，鸡鹤迥然分。
减字木兰花（蒋园口号）

舒亶（宋代）

琉璃一片春湖面。画舫游人帘外见。水边风嫩柳低眠，花底雨干莺细啭。

秋千寂寂垂杨岸。芳草绿随人渐远。一番乐事又将离，金盏莫辞红袖劝。
水调歌头·白发闽江上
李弥逊（宋代）

白发闽江上，几度过中秋。阴晴相半，曾见玉塔卧寒流。不似今年三五，皎皎冰轮初上，天阙恍神游。下视人间世，万户水明楼。贤公子，追乐事，占鳌头。酒酣喝月，腰鼓百面打凉州。沈醉尽扶红袖，不管风摇仙掌，零露湿轻裘。但恐尊中尽，身外复何忧。
章靖冯公哀词
宋祁（宋代）

华殿推名学，南宫重亚卿。
心无二何佞，身有两龚清。
归沐宾綦鲜，幽通笔思精。
邦人为公恨，不见相承平。
满江红 其一 寿史远公五十，用曹顾庵先生韵
董元恺（清代）

半百才名，指学海、词源杰出。想廿载、分荣绛帐，广文清密。

内府流传羲献帖，国门争购丹青笔。正新翻、艳曲付红牙，灵妃匹。

羡落纸，金壶漆。羡起草，丹霞日。看拂衣归里，满园榛栗。

海上安期瓜似枣，山中桃李人如木。总消磨、一卷是楞伽，延年术。
和嘉仲秀实九日诗
王洋（宋代）

幸分微禄养闲身，杖策登高拟令辰。
贫愧减员招酒伴，闲多债数得诗人。
不辞眼见黄花旧，却恐花惊白发新。
人道二疏贤父子，我疑文采是天伦。
万年桥
潘耒（清代）

旧传吴胥门，有桥甚雄壮。不知何当事，谄媚分宜相。

拆毁远送何，未悉其真妄。兹来经秀江，巍桥俨在望。

横铺八九筵，袤亘数十丈。石质尽坚珉，蹲狮屹相向。

皆言自苏来，运载以漕舫。严老自撰碑，亦颇言其状。

始知语不虚，世事多奇创。桥梁是何物，乃作权门饷。

鞭石与驱山，势力岂多让。充此何不为，穹天一手障。

为德于乡里，或云差可谅。不闻掠彼衣，而令此挟纩。

冰山一朝摧，籍没无留藏。独此岿然存，千秋截江涨。

颂詈两不磨，功罪亦相当。犹胜庸庸流，片善无足况。

吴山多佳石，胥江足良匠。有能更作桥，旧式犹可仿。
登雄州视远亭
胡宿（宋代）

谁将粉水扫天衢，万里全开晦景图。百尺冻云飞未起，一筝寒雁远相呼。

由来封略非三代，大抵渔樵似五湖。欲望繁台何处是，繁台不见见平芜。
落星寺
曹彦约（宋代）

好风好雨旧关情，落在江心不强名。
地尽匡庐犹变现，水连彭蠡略峥嵘。
金山但设鱼龙险，滟澦空闻象马惊。
争似清晖楼上好，重湖九叠互分明。
题李通判断桥图
喻良能（宋代）

桥上笋舆岌岌，桥下浪波沄沄。
但觉往来无恼，不知观者伤神。
寄右省王谏议
罗隐（唐代）

耳边要静不得静，心里欲闲终未闲。自是宿缘应有累，

可能时事更相关。鱼惭张翰辞东府，鹤怨周颙负北山。

看却金庭芝朮老，又驱车入七人班。
雪梅为婿袁大鹏赋
金幼孜（明代）

忆昨家居时，种梅绕书屋。岁寒绽佳花，满林散芬馥。

玉肌耀彩云，缟袂承朝旭。把卷时相亲，巡檐看不足。

一朝上蓬菜，幽赏更难复。耿耿怀不忘，梦寐在林谷。

偶然披画图，览玩增踯躅。维子爱重之，结交谊尤笃。

无为媚冶容，汨没随流俗。脩洁慎自持，于以保贞独。

挂冠倘可期，吾将返初服。
均台辞二首
陈与义（宋代）

小桃借春春已来，平分和气入均台。
夜来台边草环绿，今朝芒生满三木。
街头拍手闹千儿，齐唱中和宣布曲。
使君坐啸闹如云，请酿百川寿使君。
但愿使君长乐职，不须更看杓虚实。
和宋永兄罢官还家途中见寄四绝
黄公度（宋代）

三年惠政留岩邑，千里归舟犯恶滩。
乌鹊信传知渐近，白鸥盟在未应寒。
呈招讨李春野
王奕（元代）

袖拂徂徕涉太峰，曾同太白舞西风。
归程鹤瘦扬州远，著访吾宗太乙翁。
拟塞外征行
王贞白（唐代）

寇骑满鸡田，都护欲临边。青泥方绝漠，怀剑始辞燕。

旌旗挂龙虎，壮士募鹰鹯.长城威十万，高岭奋三千。

行行向马邑，去去指祁连。鼓声遥赤塞，兵气远冲天。

对阵云初上，临城月始悬。风惊烽易灭，沙暗马难前。

恩重恒思报，劳心屡损年。微功一可立，身轻不自怜。
李杞寺丞见和前篇复用元韵答之
苏轼（宋代）

兽在薮，鱼在湖，一入池槛归期无。
误随弓旌落尘土，坐使鞭箠无呻呼。
追胥连保罪及孥，（近屡获盐贼，皆坐同保徙其家。
）百日愁叹一日娱。
白云旧有终老约，朱绶岂合山人纡。
人生何者非蘧庐，故山鹤怨秋猿孤。
何时自驾鹿车去，扫除白发烦菖蒲。
麻鞋短后随猎夫，射弋狐兔供朝晡。
陶潜自作五柳传，潘阆画入三峰图。
吾年凛凛今几余，知非不去惭卫蘧。
岁荒无术归亡逋，鹄则易画虎难摹。
读白氏长庆集
杨万里（宋代）

每读乐天诗，一读一回好。
少时不知爱，知爱今已老。
初哦殊驩欣，熟味忽烦恼。
多方遣外累，半已动中抱。
事去何必追，心净不须扫。
追叹欲扫愁，自遣还自扰。
不如卷此诗，唤酒一醉倒。
狂歌謪仙词，三杯通大道。
七夕
朱继芳（宋代）

儿女穿针夜向分，楼头月落尚炉薰。
凭谁为觅机边石，留取支床卧白云。
夜雨
徐集孙（宋代）

夜半倏惊觉，狂风搅秋鸣。
掣电起迅雷，骤雨翻盆倾。
逆知造物意，揫敛宝成。
天威不竟夕，须臾山月明。
次韵宿黄沙
释德洪（宋代）

无计遮拦岁月飞，岁除江寺老垂垂。自围红火堆危坐，熟读黄沙感叹诗。

已笑因山论肥瘠，更惊逢水说分离。重湖去国三千里，想见残缸梦断时。
昌黎子
刘克庄（宋代）

渥洼驹孰非龙种，丹穴雏皆是凤毛。
却怪韩公产韩昶，不如枚叔有枚皋。
郡斋戏句
晁说之（宋代）

乌髭四皓应无术，沉醉三闾岂有方。
将此衰残斋戒里，郡人应笑使君狂。
十二声诗 其八 榜声
成鹫（清代）

风便扬帆去，潮生荡桨回。此时欹枕听，何处榜歌来。

击楫情偏远，叩舷声转催。归心似流水，三老莫徘徊。
楚楼
袁说友（宋代）

东江风月夜潮平，西望巫山白帝城。
止为山川增楚观，惜哉徒沸市廛声。
绿珠井
邹浩（宋代）

玉容捐委画楼尘，一死甘酬石氏恩。古庙有碑旌节义，西风无主逐香魂。

孤村夜静鸣归鹤，双岭云寒唳断猿。试向绿萝寻旧迹，断碑遗井见清源。
春花吟
潘玙（宋代）

春未来时花未觉，春欲去时花又落。
莫言世事无始终，春亦于花太情薄。
我今问花并问春，司花司春者何人。
空中仿佛有神语，此当问之于大钧。
不如再作问钧赋，赋成直上天门云。
扣天乞与花长春，免使花飞怨春暮。
凌江立春日呈黎东美太守
郭祥正（宋代）

斗杓东指斡春回，乐奏升平助殷雷。鱼跃原无溪面冻，雪光散殷岭头梅。

主人和气均千里，北客归怀寄一杯。色满皇州三殿喜，琼林先放桂花开。
唐合门挽诗三首
方回（元代）

儿子与门生，东篱忆送迎。
吾虽愧光禄，独幸识渊明。
爱酒终成疾，工诗早得名。
晁家难肋集，已足继新城。
淫雨颓垣甚多走笔戏作
卢龙云（明代）

蜗居徒四壁，四壁复难存。夜宿玄冥驾，朝翻白帝盆。

龙吟当户牖，蛙鼓近堂门。无力驱山鬼，凭谁为筑垣。
苦雨喜晴早作散步
艾性夫（元代）

寂历山房久杜门，清晨踏碎碧苔纹。
池经宿雨添三尺，花怯春寒瘦一分。
满地月凉翻竹露，隔溪风细度松云。
近来生计随缘起，半亩荒畦手自耘。
游天章寺
许安世（宋代）

常时俯仰尚为陈，千载重来感一深。
曲水已伤迷故迹，崇山依旧对游人。
萦纡雪路联珠骑，萧爽风亭岸角巾。
秖恐瑶池归扈宴，不能修禊见深春。
邹志新致书酒荔枝山栗海错之馈四绝 其二
孙觌（宋代）

窥檐双鹊语匆匆，一夜灯花缀玉虫。便有曲生来过我，尽推愁入酒杯中。
偈颂一百二十三首
释普度（宋代）

火云影裡一叶落，玉鉴光中便见秋。
一任秋来又秋去，大江依见向东流。
无变易，有来由。
塞鸿何处，白鹭沧洲。
数声渔笛烟村晚，狼籍断霞闲钓舟。
春霁忆洛阳
韩维（宋代）

少年结客洛阳时，闲傍车风驻马蹄。
山色远饶潘岳宅，波光轻撼窈娘堤。
花繁到处红如堵，酒好寻常醉似泥。
赖有金台旧知己，应怜魂断虎牢西。
淳之太尉相公寄示赴镇小编三复成诵研味之馀
宋庠（宋代）

西北遮胡晋部疆，更烦儒将下文昌。
久调玉铉三司贵，出倚金文万里长。
唐亩岁丰禾自合，汾波秋景草应黄。
须知外警从兹罢，闲杀边邮赤白囊。
偈颂一百零四首 其五十一
释绍昙（宋代）

一口吸西江，赤土涂牛奶。荡尽圣凡情，犹欠这一解。

丹霞马祖，眼见如盲，灵照庞婆，口说如哑。蓦劄相逢露一机，惊翻岩瀑苍龙挂。

虽然斫额望乡关，前头大有路在。
文英阁二首
秦观（宋代）

都门将酒惜分携，归路駸駸望欲迷。
千里又看新燕语，一声初听子规啼。
春风天上曾挥翰，迟日江边独杖藜。
回首三山楼阁晚，断云流水自东去。
念奴娇（和人）
葛郯（宋代）

冯夷微怒，被鲛人水府，织成绡縠。何处飞来双白鹭，点破一溪寒玉。岸柳烟迷，海棠酒困，赢得春眠足。凭栏搔首，为谁消遣愁目。遥想居士床头，竹渠新雨。溜瓮中春醁。不惜千钟为客寿，倒卧南山新绿。晚月催归，春风留住，费尽纱笼烛。恍疑仙洞，梦游天柱林屋。
木芙蓉
宋祁（宋代）

一作淮南守，再逢霜艳新。
花前今日酒，却是去年人。
偈颂二十五首
释普岩（宋代）

故人方外来，相见便相悉。
倒指三十年，道义同一日。
铁壁银山，十分狼藉。
直得同声庆，同气相求，
西河师子在汾州。
王维终南草堂
吴镇（元代）

昔人谢政后，生事此山中。树洒虚堂雨，泉飞隔浦风。

喜无舟楫至，旋有鹤猿通。应识无声妙，临窗展未穷。
相鼠
佚名（先秦）

相鼠有皮，人而无仪！人而无仪，不死何为？
相鼠有齿，人而无止！人而无止，不死何俟？
相鼠有体，人而无礼！人而无礼，胡不遄死？
春溪
马光祖（宋代）

人道青溪有九曲，如今一曲仅能存。
江家宅畔成花圃，东府门前作菜园。
登阁自堪观叠嶂，汎舟犹可醉芳樽。
料应当日皆无恙，苕霅潇湘不足言。
卜算子·梦断寒夜长
张先（宋代）

梦断寒夜长，坐待清霜晓。临镜无人为整妆，但自学、孤鸾照。楼台红树杪。风月依前好。江水东流郎在西，问尺素、何由到。
杨夫人挽章二首 其二
李纲（宋代）

悼亡何事觉神伤，端为音容不可忘。举案素闻敦节操，题桥今见共龙光。

锦囊屡庆宸恩重，丹旐俄嗟蜀道长。髣髴灵游元未远，无人解致返魂香。
夜抵贞牟
陈与义（宋代）

野暝犹闻远，川明不恨迟。
焚山隔岸火，及我系船时。
夜半青灯屋，篱前白水陂。
殷勤谢地主，小筑欲深期。
八月十三日夜梦亡室安人惊泣而寤因思去年丁
杨慎（明代）

五更残梦正迷离，窗纸光明烛焰迟。
却忆去年当此日，催人晨起早朝时。
徐仲仁以使君天上来六诗投赠遂歌山中人次韵答之 其六
郑潜（明代）

我本山中人，君亦山中客。山中何所有，白云共朝夕。

朝看仙岩青，暮对庐岳碧。林暗幽鸟巢，山明见人迹。

新诗喜联篇，相去仅咫尺。萧萧松下风，凿凿涧边石。

莫遣志愿违，从教富贵迫。聊和还山吟，晴空送云翮。
?红
佚名（宋代）

粉香尤嫩，衾寒可惯。怎奈向、春心已转。玉容别是，一般闲婉。悄不管、桃红香浅。月影帘栊，金琼波面。渐细细、香风满院。一枝折寄，故人虽远，辄莫使、江南信断。
闲居杂言集陶三十首并序 其七
江源（明代）

荏苒岁月颓，于何劳智慧。多谢诸少年，及时当勉励。
寄王侪峤太史
严烺（清代）

高张梦里说相思，别后知君到玉墀。此去好称牛马走，凭谁敢夺凤凰池。

何缘骨相人多怪，毕竟文章世早知。羡煞书声最清处，夜深仙月上桐枝。
咏碧山吟社八景 其四 濯缨亭
俞宪（明代）

华冕久忘情，归来濯旧缨。濯时歌孺子，明月在南荣。
大江东去 其八 再答蒲汀葡萄之咏
夏言（明代）

水晶宫里，撒明珠、散作园林珍物。恍若老龙行雨罢，倦卧藤轩西壁。

影乱潭星，光分海月，清照瑶峰雪。碧山楼下，主人真是人杰。

摘来玉乳累累，把赠题缄，每为比邻发。况复年年劳赋咏，满纸墨华明灭。

丘壑情深，江湖忧在，相对惊须发。如公经济，未许平章风月。
同郭殿帅游凤山寺探桃李
刘过（宋代）

廉纤小雨久于梅，喜得晴新亦快哉。五色波光丽鳷鹊，十分云气近蓬莱。

旌旗侧畔宫墙转，戈戟丛中武库回。走马看花生怕晚，果然桃李一山开。
秋思新泪
释函可（明代）

新泪拭不乾，古泪已及趾。二仪清浊分，伤心从此起。

裸虫日汹汹，圣人凿其知。饮食藏兵戈，结绳开祸始。

黄帝学道流，剪灭神农裔。蚩尤纵无良，榆罔恶未极。

大哉夏禹功，泽流应万祀。当桀放南巢，扈从何名字。

直待采薇人，兄弟标忠义。忠义既以明，天下争一死。

荀息殉遗孤，明知是无益。蒯聩命躯车，其仆乃结辔。

画邑布衣流，悬树续齐祀。豫让行何苦，漆身乞于市。

所以为此者，将以愧后世。汉祚当衰微，英雄纷举事。

臧洪据地时，陈容忽扬袂。当日同座人，胡为空太息。

卓哉巴郡守，断头心罔贰。晋惠昔蒙尘，百官皆散溃。

独有嵇侍中，衣血足捍卫。周顗急呼天，卞壶长卧地。

此外亦寥寥，閒居谈名理。唐有藩镇难，诸公何慷慨。

张兴解其尸，张巡抉其齿。杲卿更愤激，钩舌詈不已。

阿弟死希烈，自草表与志。屈强德宗朝，刘乃段秀实。

夺笏直唾面，投床遂不食。乃有孙节度，受锯无绌志。

宋代光前古，编简难尽纪。载观靖康初，十人辟和议。

第一欧阳珣，恸哭深州外。徽言閤室焚，仗剑语将士。

令峸坚执膝，终不拜犬彘。若水挝破唇，彦先刃左臂。

痛惜岳家军，十年一朝弃。淮宁向子韶，建康杨邦乂。

不作他邦臣，宁作赵氏鬼。北兵括地来，屈指数李芾。

取酒饮家人，遍刃无遗类。幕属及潭民，举族多自缢。

林满井无虚，激厉乃如此。亦有赵卯发，亦有江万里。

亦有宣抚陈，亦有少保李。节义或一双，积尸或如垒。

或赴沼自明，或指腹自誓。广王终崖门，陆张随入海。

于赫文文山，义尽仁乃至。平日读诗书，庶几可无愧。

乾坤扫荡来，圣神广栽植。烈烈复轰轰，又非宋代比。

书以白银管，藏以黄金匮。地上反奄奄，地下多生气。

我欲从头哭，泪尽东海水。白日且吞声，歌咏聊尔尔。
游青原山
赖晋（清代）

飞入中州海外山，青原横列翠微间。地灵疏瀹三溪水，天老钳锤七祖关。

梦寐人家灰劫尽，菩提树种土花斑。几年夜雨残僧席，挫折秋风古佛颜。
月庵
许月卿六（宋代）

羽人萧散月庵深，问月青天无古今。
但放虚庵如月样，更教月信在庵心。
峡路十韵
唐庚（宋代）

上马复下马，羸躯不暂停。铃声今古道，柳色短长亭。

乱石波翻雪，洪崖岫破青。羊归沿绝壁，鹿饮入寒汀。

两岸浑遮月，中天略见星。云来通玉垒，江去背沧溟。

春少花难折，霜多叶易零。爱山犹著物，畏栈未忘形。

事业知安在，艰危已备经。宦游方此始，何日遂鸿冥。
刘光朝席上和龙琴皋韵并简和龙川
陈泰（元代）

山中欲归，可归可迟。暮云在襟袖，亦有重来期。刘侯好兄弟，斗酒相怡怡。

风流贺监山阴雪，乘船马上青云姿。忽疑鉴湖日，又似天台时。

琴皋仙，我为云，尔为龙，愿得千里万里长相从。人生离合谁得知，山中且归为君更唤丹青师，画出尊前一段奇。
八月二十四日宾旸华父同登秀亭二首
方回（元代）

两公诗思欲飞扬，颇似繁台俯大梁。
潇洒道装衣袖阔，昂藏寿相耳毫长。
持身未惯全随俗，玩世何嫌略放狂。
我有平生八叉手，兴来举酒尚洋洋。
游滕县时氏园池
贺铸（宋代）

珍重西园主，开门待子猷。
城隅树交荫，楼下水通流。
鸲鹆鸣深竹，蜻蜓驻小舟。
可能忘梦想，尘土满徐州。
青衫湿·悼亡
纳兰性德（清代）

近来无限伤心事，谁与话长更？从教分付，绿窗红泪，早雁初莺。
当时领略，而今断送，总负多情。忽疑君到，漆灯风飐，痴数春星。
康师见访于竹阁因师臣师同赋问讯元老人
许景衡（宋代）

道人乐岩栖，泉石厌眼耳。胡为一叶舟，汎汎西湖水。

应怜老居士，巾屦困尘滓。相从一笑顷，茗盌浮云蕊。

江天正摇落，秋色淡如洗。宴坐俯层轩，梢云森凤尾。

眷言东溪老，挺立万夫伟。平生海潮音，卷舌付诸子。

维此岑邃师，道学究终始。当年几酬对，万法一弹指。

要当出新句，特用问兴止。江河有馀润，今我亦随喜。
枯松
白玉蟾（宋代）

霜鳞雪爪一枯松，恍似湖心见白龙。
想得吕仙曾点化，拿云攫雾欲腾空。
答魏子悌诗
卢谌（魏晋）

崇台非一{韩韦=余}。
珍裘非一腋。
多士成大业。
羣贤济弘绩。
遇蒙时来会。
聊齐朝彦迹。
顾此腹背羽。
愧彼排虚翮。
寄身荫四岳。
托好凭三益。
倾盖虽终朝。
大分迈畴昔。
在危每同险。
处安不异易。
俱涉晋昌艰。
共更飞狐厄。
恩由契阔生。
义随周旋积。
岂谓乡曲誉。
谬充本州役。
乖离令我感。
悲欣使情惕。
理以精神通。
匪曰形骸隔。
妙诗申笃好。
清义贯幽赜。
恨无随侯珠。
以酬荆文璧
杂记十首
刘克庄（宋代）

虽则仇平仲，何曾问大年。
崇宁一相拜，元祐几人全。
感旧诗
曹摅（魏晋）

富贵他人合，贫贱亲戚离。
廉蔺门易轨，田窦相夺移。
晨风集茂林，栖鸟去枯枝。
今我唯困蒙，留士所背驰。
乡人敦懿义，济济荫光仪。
对宾颂有客，举觞咏露斯。
临乐何所叹，素丝与路歧。
人才
毛珝（宋代）

但得人才即治安，不忧外侮敢相干。学关世道方为士，业晓农家始是官。

国力在兵堪用少，虏情如鬼欲驱难。岂无一代奇男子，抱膝无言静处看。
虞美人（三之一）
秦观（宋代）

高城望断尘如雾。不见联骖处。夕阳村外小湾头。只有柳花无数。送归舟。

琼枝玉树频相见。只恨离人远。欲将幽事寄青楼。争奈无情江水、不西流。
题花径景白亭
太虚（唐代）

杂莳花木晋昙诜，逗得唐人咏盛开。
幽径千年披一旦，春归重转大林来。
鬻子行
杨爵（明代）

燕街寡妇泪涟涟，自言夫死未期年。昼勤织纺为衣食，夜抚孤儿不遑眠。

孤儿幸能学步履，我夫有以继其先。成立时遇清明节，今将麦饭洒埏前。

妾身百年归于室，地下逢夫无愧颜。奈何我生日茕茕，靡依靡怙叹伶仃。

旻天不吊此穷苦，疾威频将下土倾。往年麦豆皆枯槁，晚禾遭霜又未成。

今春父子不相顾，骨肉分离向远行。眼见旧时多富姿，而今转作沟中泥。

母子困阨何所赖，泣抱孤儿走京师。谁知京师亦萧条，哀哉艰难无处号。

街头死者无人掩，多是流民向此逃。母寒儿饥日叫哭，无力走去但匍匐。

眼中流泪口中干，只得将儿入市鬻。市上纷纷草标待，卖者空多买者稀。

直到日夕才定约，破钱百文救我饥。思量此钱买黍饭，是食吾儿肤与肌。

抆泪收钱敝裳湿，如割心肺痛难支。母解怀抱将儿出，儿将两手抱母衣。

跌脚投地气欲绝，竟将母子强分离。买主抱儿色凄惨，妇人欲去步难移。

儿哭声，母哭声，皆哭死者又哭生。儿哭母毒舍我去，母哭苍天叫不应。
九里松马上作
赵孟坚（宋代）

九里松株不断青，松风上发下泉声。
耳边为爱闻天籁，故约游韁缓缓行。
减字木兰花
石孝友（宋代）

空阶雨过。细草摇摇光入座。斜日多情。恋恋幽窗故故明。

沈吟无语。立遍梧桐庭下树。病叶先秋。零乱风前片段愁。
自槜李至毗陵道中
杨冠卿（宋代）

满目江山无限情，夫差城郭暮云平。
当时不竞黄池长，一再何由致越兵。
梁三朝雅乐歌十九首·介雅
萧子云（南北朝）

明君创洪业，大同登颂声。
开元洽百礼，来仪奏九成。
申锡南山祚，赫赫复明明。
鸟鹊歌
佚名（先秦）

仰飞鸟兮乌鸢。凌玄虚兮号翩翩。
集洲渚兮优恣。啄虾矫翮兮云间。
任厥性兮往还。妾无罪兮负地。
有何辜兮谴天。帆帆独兮西往。
孰知返兮何年。心惙惙兮若割。
泪泫泫兮双悬。彼飞鸟兮鸢鸟。
已回翔兮翕苏。心在专兮素虾。
何居食兮江湖。徊复翔兮游颺。
去复返兮于乎。始事君兮去家。
终我命兮君都。终来遇兮何辜。
离我国兮去吴。妻衣褐兮为婢。
夫去冕兮为奴。岁遥遥兮难极。
冤悲痛兮心恻。肠千结兮服膺。
于乎哀兮忘食。愿我身兮如鸟。
身翱翔兮矫翼。去我国兮心摇。
情愤惋兮谁识。
陪赵工部三峡白鹿之游有感而赋
陈宓（宋代）

一涧萦纡与洞深，长年金石孔堂音。
此身无计巢云壑，归去蓬窗只此心。
寄题蜀先主庙 其一
王寂（南北朝）

当年竹马戏儿曹，笑指篱桑五丈高。时也共诛千里草，天其未厌卯金刀。

宗臣呕血重三顾，嗣子不才轻六韬。故国神游得无恨，破垣风雨夜萧骚。
寄刘壮舆将赴唐州仪曹
李彭（宋代）

五柳先生同旧科，壶觞终日盼庭柯。一行作吏事皆废，三径就荒君若何。

问字有谁堪载酒，谈经许我或操戈。平生独自赏音者，听此殷勤劳者歌。
送鉴维那弼侍者之径山 其二
释慧空（宋代）

弼禅弼禅，紧峭草鞋阔著步。莫似山僧，绳床角头立地时。

径山似人我知识，横膝竹篦三尺铁。那吒顶上吃一掣，金刚脚下流出血。

别别，辰锦砂兮未为赤。
舟行用卢方伯莘老韵 其二
霍与瑕（明代）

粤江深见底，潦尽潮痕落。春暖跃溪鱼，矶边檠老鹤。
梅花五首
刘克庄（宋代）

篱边屋角立多时，试为骚人拾弃遗。
不信西湖高士死，梅花寂寞便无诗。
送别袁公四诗
孙应时（宋代）

南风一夜涨痕吹，江岫排空送衮衣。
万里直愁知己远，百年长恨此公稀。
眼看蜀柂沙边起，心逐吴云峡外飞。
流水高山有殊遇，此生何地不瞻依。
偈五首
释道行（宋代）

通身是口，说是得一半。
通身是眠，用得橛。
用不到处说有馀，说不到处用无尽。
当用无说，当说无用。
用说同时，用说不同时。
诸人若也拟议，西峰在你脚底。
赠隐公（一作赠隐上人）
耿湋（唐代）

世间无近远，定里遍曾过。东海经长在，南朝寺最多。

暮年聊化俗，初地即摧魔。今日忘尘虑，看心义若何。
农夫苦 其一
林俊（明代）

草露耕常早，鸡声曙起东。星流天过白，日出海翻红。

栉发催牛饭，编篱放鸭笼。一区酬事分，辛苦不言功。
罗浮山上过铁桥
白玉蟾（宋代）

飞云顶下见罗浮，五色珍禽绕石楼。
行过铁桥猿啸罢，稚川丹灶冷飕飕。
默侄之官襄阳两诗以送之 其一
张栻（宋代）

默也相从久，吾心念汝多。又为江汉别，空觉岁年过。

气习须消靡，工夫在讲磨。惟应介如石，人事易蹉跎。
雉子 其二
屈大均（明代）

兄妹生同月，堂前五见春。明年从外传，不日望成人。

黎锦裁衣艳，洋珠作帽新。争花喧未已，呵喝忍教频。
自遣诗三十首 其二十三
陆龟蒙（唐代）

强梳蓬鬓整斜冠，片烛光微夜思阑。天意最饶惆怅事，单栖分付与春寒。
读陶靖节五柳先生传，五古集杜少陵句
王家枢（清代）

卜邻南山幽，青云动高兴。步屉过东篱，圃畦新雨润。

青柳鉴前过，独绕虚斋径。养拙蓬为户，决渠当断岸。

千章夏木清，萧萧理体净。

贫病固其常，万物附本性。性豪业嗜酒，洗杓开新酝。

终焉托长啸，读书破万卷。

有情且赋诗，诗律群公问。恨无抱瓮力，耕凿安时论。
送黄学士严翁思恭荣受诰命还永嘉
王洪（明代）

昭代风云会，亨衢雨露辰。恭惟圣主诏，嘉是近臣亲。

鹤发登丹圣，龙章下紫宸。荣光回瑞日，喜气薄高旻。

万乘知名久，群公接对频。馔分琼署美，醴送玉壶醇。

称体衣裁锦，横腰带镂银。异恩知感激，高节见嶙峋。

待漏常过夜，观光况值春。山河环禁籞，江汉接天津。

苑树云连绿，宫花日上新。御楼时见凤，灵囿或观麟。

宠数今超等，声华固绝伦。圭璋凝器局，冰雪莹精神。

积德于公远，传经汉辅淳。潜深疑有待，济美迥无邻。

自喜瞻先达，何如忝后尘。几回联桂席，复此送蒲轮。

秋气初传雁，凉风正爽人。还将岁寒节，潇洒对松筠。
谒金门
杜龙沙（宋代）

阶露重。浥透寻花双凤。天色晴明风不动。薄衫金络缝。

午枕高明斜纵。一觉风流春梦。起看翻翻帘影弄。夕阳归燕共。
示李才翁宣教
释慧远（宋代）

吾官学佛几经秋，梦里书空醒便休。会得三吴灭门句，也须亲到百花洲。
送率翁归狼山
吴潜（宋代）

孤云住处是狼山，云本无心山自閒。
老率似云云似率，等閒飞去又飞还。
偈五十三首 其二十七
释克勤（宋代）

入田不拣，三千里外黑漫漫。牛头没，马头回，百亿万劫没交涉。

拈一放一，节外生枝。举古举今，无风起浪。山僧今日，一时拨断。

千峰势到岳边止，万派声归海上消。
次韵游龙门十绝
洪咨夔（宋代）

武陵溪上迷津处，衡岳峰头失道时。
珍重牧儿相指似，隔林招手不吾欺。
满庭芳 和苏东坡
陈霆（明代）

战蚁柯边，斗鸡坊口，看来一片虚忙。汉何仁义，楚岂尽刚强。

刚道偶然成败，被人笑、持论疏狂。君应看，众人拍手，鲍老独当场。

分明都是戏，尽教涂抹，我又何妨。便将何变得，鹤短凫长。

扰扰唇鎗舌剑，是非口、一任苏张。归途好，风光满马，春草雨余芳。
过槠洲行散
史弥宁（宋代）

羊肠归路若为程，财过槠洲掌样平。
客舍笼烟炊早顿，田家带月喝春耕。
青林绿水画千尺，白鹭乌鸢棋一枰。
坐倦笋舆呼穉子，野花迳里说诗行。
湖口夜泊闻雁
梁有誉（明代）

北风夜泊芦花渚，蓬底青灯雁啼雨。
水宿云翻路几千，更阑月啼知何处。
风澒尘洞谁非客，怜汝南飞霜霰隔。
哀鸣却似畏缯缴，塌翅胡能传尺帛。
岭树重重是故乡，故园诸弟日相望。
寒宵听汝应欹枕，两地相思魂梦长。
次韵蒋德言游太白玉几两山 其三
楼钥（宋代）

剩欲扶筇随意行，要令心迹得双清。何时同入翠微去，丈室先参老净名。
古渔父词二首
舒岳祥（宋代）

是店皆赊酒，无家只有船。
烧鱼岩下火，吹笛水中天。
枫叶霜铺地，芦花月满川。
风波何处静，收钓即安眠。
龙山寺
刘跂（宋代）

晓色翩翩乌帽轻，道人瞥去不关情。高山流水为谁说，翠竹黄花空自生。

急雨欲来先暑气，凉风已过却秋声。后期好取归时月，照我深岩处处行。
华林客夜送僧十影还里
成鹫（清代）

到日便为归日计，别来还有再来缘。流光似箭垂垂老，慧命如丝兀兀悬。

冷局已无争道客，空囊难赠买鞋钱。送君一片东林月，相伴閒云处处圆。
禅月罗汉
汪藻（宋代）

扃锁收传古圣师，飞扬不类虎头痴。槎枒老木垂云蔓，伛偻胡僧拖雪眉。

丹墨已随岚霭尽，精神犹作电光驰。秖应梦乞归岩寺，要使邦人习气移。
戏答皇甫监（时皇甫监初丧偶）
白居易（唐代）

寒宵劝酒君须饮，君是孤眠七十身。

莫道非人身不暖，十分一醆暖于人。
秋日杂咏十首 其一
李光（宋代）

三载幽栖养性灵，焚香默坐万缘轻。空庭野草萋萋碧，更觉秋来少送迎。
五十
司空图（唐代）

闲身事少只题诗，五十今来觉陡衰。清秩偶叨非养望，

丹方频试更堪疑。髭须强染三分折，弦管遥听一半悲。

漉酒有巾无黍酿，负他黄菊满东篱。
口占
李流谦（宋代）

午照当窗树影疎，静听{左浖右虎}{左浖右虎}水鸣除。
便将一日平分了，半用酣眠半读书。
迷途逢野叟邀宿山中
章甫（宋代）

一重山水一重沙，去此何之日已斜。曳杖忽来云外叟，相邀半榻伴烟霞。
赠尚献之
杨万里（宋代）

老凤苍然姿，雏凤锵然鸣。
一见渠父子，令人英气生。
大尚傲一世，不肯揖公卿。
小尚刷羽毛，势欲追风鹏。
吾州八千士，下笔电雹声。
小尚洒墨汁，一笑万人惊。
姓名登天府，纸价高帝城。
勖哉更摩厉，制胜在此行。
相遭又相别，勿作儿女情。
舟行得秀句，寄我增双明。
揽镜
释居简（宋代）

新茁吴霜剪不零，临鸾羞涩对星星。天生两眼人嫌白，只有青铜照得青。
晦日宴高氏林亭
陈嘉言（唐代）

公子申敬爱，携朋玩物华。人是平阳客，地即石崇家。

水文生旧浦，风色满新花。日暮连归骑，长川照晚霞。
匡城寻薛闵秀才不遇
刘沧（唐代）

音容一别近三年，往事空思意浩然。匹马东西何处客，

孤城杨浩晚来蝉。路长草色秋山绿，川阔晴光远水连。

不见故人劳梦寐，独吟风月过南燕。
初离陈寄孙户曹兄弟
张耒（宋代）

三年流落寓于陈，一命青衫淮水滨。
城北桥边长送别，扁丹今自作行人。
游崆峒岩和洪邑侯韵
梁燧（明代）

隰隰平原绿水洲，亭亭丹谷白云浮。一区石室天犹隘，四壁苍云境自幽。

溜滴玉虬常作雨，风和碧槛似凝秋。参差怪石空中现，断续繁花洞里收。

径绕烟霞须着屐，情耽丘壑独披裘。听来钟鼓惊人响，多少清音纪胜游。
桂枝香（天柱山房拟赋蟹）
唐艺孙（宋代）

收帆渡口。认远岸夜篝，松炬如昼。还见沙痕雪涨水纹霜后。秦宫梦到无肠断，望明河、月斜疏柳。琐窗相对，茶边犹记，眼波频溜。

渐嫩菊、初篘绿酒。叹风味尊前，潇洒如旧。几度金橙香雾，玉盘纤物。清悉小醉凄凉里，拚今生、容易消瘦。草心春浅，年年相忆，看灯时候。
予好把酒常以小户为苦戏述
陆游（宋代）

我非恶旨酒，好饮而不能。
方其临觞时，直欲举斗升。
若有物制之，合龠已不胜。
岂独观者笑，心亦甚自憎。
正如疾逆虏，愤切常横膺，蹭蹬忽衰老，何由效先登？上天无长梯，系日无长绳，可叹固非一，壮志空飞腾。
自作传神赞 其四
李之仪（宋代）

意中迥有千般思，笔下原无一点尘。自笑顽冥一村老，忽从今日换精神。
种菊
释文珦（宋代）

种菊东篱下，悠然寄隐情。
不辞频抱翁，他日要餐英。
寄荆娘写真
李涉（唐代）

章华台南莎草齐，长河柳色连金堤。青楼曈昽曙光蚤，梨花满巷莺新啼。

章台玉颜年十六，小来能唱西梁曲。教坊大使久知名，郢上词人歌不足。

少年才子心相许，夜夜高堂梦云雨。五铢香帔结同心，三寸红笺替传语。

缘池并戏双鸳鸯，田田翠叶红莲香。百年恩爱两相许，一夕不见生愁肠。

上清仙女徵游伴，欲从湘灵住河汉。只愁陵谷变人寰，空叹桑田归海岸。

愿分精魄定形影，永似银壶挂金井。召得丹青绝世工，写真与身真相同。

忽然相对两不语，疑是妆成来镜中。岂期人愿天不违，云軿却驻从山归。

画图封裹寄箱箧，洞房艳艳生光辉。良人翻作东飞翼，却遣江头问消息。

经年不得一封书，翠幕云屏绕空壁。结客有少年，名总身姓江。

征帆三千里，前月发豫章。知我别时言，识我马上郎。

恨无羽翼飞，使我徒怨沧波长。开箧取画图，寄我形影与客将。

如今憔悴不相似，恐君重见生悲伤。苍梧九疑在何处，斑斑竹泪连潇湘。
春晚五首 其四
曹勋（宋代）

新荷贴水翠田田，绿满花梢午影圆。饭了从容春事静，螭头闲掬水溅溅。
归宗寺
孔武仲（宋代）

海会寮中略问禅，高僧刚道语难传。
却询耶舍罗那事，俯仰人间七百年。
送胡巨济宰湘潭
楼钥（宋代）

君向潇湘忽语离，江城离思乱云飞。
传闻楚俗尤凋瘵，勿以秦人视瘠肥。
宰县要寻行志处，监州空有负丞讥。
此行得句须频寄，直到衡阳有雁归。
大夏河
蒋薰（明代）

罕豪已附汉，夏水故东流。何事通西域，犹劳博望侯。
久客鹿顶承张景山寄诗次韵奉答
戴表元（宋代）

但得无拘束，身轻处处仙。
清谈煨芋夜，陈梦种花年。
水窦羊肠折，山篱麂眼编。
诗来正清绝，松下忽闻鹃。
又次曾端伯春日韵四首
郭印（宋代）

先生胸次艳千春，鬓绿颜红未老身。
松柏岁寒终不改，谩随百草斗芳新。
题鹤鸣亭
辛弃疾（宋代）

林下萧然一秃翁，斜阳扶杖对西风。
功名此去心如水，富贵由西色是空。
便好洗心依佛祖，不妨强笑伴儿童。
客西闲说那堪听，且喜新西耳渐聋。
长沙王墓在阊门外
范成大（宋代）

英雄转眼逐东流，百战工夫土一坏。
荞麦茫茫花似雪，牧童吹笛上高丘。
春雪和袁望回三首
王之道（宋代）

谁谓过残腊，余寒遂有涯。
雪来风益横，冰着雨还加。
万里隋堤絮，千山庾岭葩。
袁门晨尚闭，剡艇夜应拿。
百蛰犹含土，群芳敢放芽。
娇红还玉茗，新绿借金沙。
力胜榴花酒，功高雀舌茶。
人心愁甚矣，天意欲何耶。
好放朝阳出，休从宿雾遮。
青腰诚念我，明日变霜华。
红窗月·燕归花谢
纳兰性德（清代）

燕归花谢，早因循、又过清明。是一般风景，两样心情。犹记碧桃影里、誓三生。
乌丝阑纸娇红篆，历历春星。道休孤密约，鉴取深盟。语罢一丝香露、湿银屏。
扑满子
齐己（唐代）

只爱满我腹，争如满害身。到头须扑破，却散与他人。
醉落魄
吕渭老（宋代）

明窗读《易》。时才人地俱超轶。偶然一堕槐安国。说利谈功，这事怎休得。

何时置酒图书室。挥弦目送西飞翼。夜来已觉春篘溢。月影三人，一醉旧相识。
极高明楼饮散次韵二首
陶梦桂（宋代）

有景可观无远近，新楼真是极高明。
水因雨过多新进，枫到年高独老成。
万顷烟波鱼得计，一天风月雁能鸣。
醉余客散清愁入，嘹亮渔舟笛数声。
除日潘丈见过以诗见投辄和
梁民相（明代）

华岁萧然自一丘，何来天地此相求。穷途阮籍能青眼，作赋潘郎未白头。

客至乍开萝薜径，病来空恋桂丛秋。劳君邂逅诗相赠，明月逢人岂易投。
偶题
温庭筠（唐代）

微风和暖日鲜明，草色迷人向渭城。吴客卷帘闲不语，

楚娥攀渭独含情。红垂果蒂樱桃重，黄染花丛蝶粉轻。

自恨青楼无近信，不将心事许卿卿。
虞美人 元夕
张玉珍（清代）

去年元夕华灯里。谙尽愁滋味。今年元夕月孤明。依旧无聊默今、听深更。

江梅消息东风漏。人也如梅瘦。冷香幽韵谱琴丝。却笑此情偏有、侍女知。
赠澄鉴
傅梦得（宋代）

一见便忘形，生涯画作屏。
心和秋水澈，眼带古铜青。
客里江湖阔，人间笔砚灵。
他年重会面，我亦鬓星星。
奉敕祭南岳十四韵
吕温（唐代）

皇家礼赤帝，谬获司风域。致斋紫盖下，宿设祝融侧。

鸣涧惊宵寐，清猿递时刻。澡洁事夙兴，簪佩思尽饰。

危坛象岳趾，秘殿翘翚翼。登拜不遑愿，酌献皆累息。

赞道仪匪繁，祝史词甚直。忽觉心魂悸，如有精灵逼。

漠漠云气生，森森杉柏黑。风吹虚箫韵，露洗寒玉色。

寂寞有至公，馨香在明德。礼成谢邑吏，驾言归郡职。

憩桑访蚕事，遵畴课农力。所愿风雨时，回首瞻南极。
寄题毕郎中宅御书阁
金君卿（宋代）

帝构笼多士，春官喜得人。
庆氛腾宝札，睿睠宠词臣。
敞第张层构，传家号绝珍。
更藏书万卷，酣咏乐天钧。
水调歌头（水洞）
韩元吉（宋代）

今日俄重九，莫负菊花开。试寻高处，携手蹑屐上崔嵬。放目苍岩千仞。云护晓霜成阵。知我与君来。古寺倚修竹，飞槛绝纤埃。

笑谈间，风满座，酒盈杯。仙人跨海，休问随处是蓬莱。洞有仙骨岩。落日平原西望。鼓角秋深悲壮。戏马但荒台。细把茱萸看，一醉且徘徊。
水调歌头 十月海棠 案丁钞本天籁集注云，＊
白朴（元代）

金盘荐华屋，银烛照红妆。欢游曾得多少，风雨送春忙。只道神仙渐远，争信情缘未断，自有返魂香。万木尽摇落，浓艳又芬芳。忆真妃，春睡足，按霓裳。马嵬西下回首，野日淡无光。不避山茶小雪，似爱江梅新月，疏影伴昏黄。谁唤□□起，呵手染＊霜。
青玉案·上元佳致真堪看
王哲（金朝）

上元佳致真堪看。更片片行云散。现出天如青玉案。放开心月，慧灯明照，两曜交光灿。＊装七宝玲珑焕。把性烛当中按。一对金童呈手段。琼杵推转，顺风归去，衮入那蓬莱观。
江神子
张继先（宋代）

彩云楼阁瑞烟平。雨初晴。月胧明。夜静天风，吹下步虚声。何处朝元归去晚，双凤小，五云轻。

落花流水两关情。恨无凭。梦难成。倚遍阑干，依旧楚风清。露滴松梢人静也，开宝篆，诵黄庭。
居洛初夏作
司马光（宋代）

四月清和雨乍晴，南山当户转分明。
更无柳絮随风起，惟有葵花向日倾。
春日宴王孙之第
李梦阳（明代）

紫宫华宴敞春风，密树初花日映红。
向暮酒阑香不断，始知春在绮罗中。
依韵戏呈诸丈
徐鹿卿（宋代）

云萍邂逅总青春，意气飘飘足绝尘。酒有盈樽聊共醉，食无重味恐难遵。

浮生百岁风和月，官路连年我送人。自此弹冠知有喜，莫言非故亦非亲。
次余仲庸松风阁韵十九首 其九
裘万顷（宋代）

纷纷眼底正争驰，我独冥心绝五綦。
说与傍人俱不信，故山惟有白云知。
惜奴娇·渐灼兰膏
佚名（宋代）

渐灼兰膏，覆满青烟罩地。簇宫花、撋荡纷委。万姓瞻仰，苒苒云龙香细。共稽首，同乐与，众方纪。
送曾吉父
吕本中（宋代）

吾道从来到处穷，八珍常与一箪同。子房故是青云士，圮上乃逢黄石翁。

圣学有传为可喜，宦游少味自无功。亦知湖岭如江浙，尽在先生指顾中。
依韵和永叔雪後见寄兼云自尹家兄弟及几道散
梅尧臣（宋代）

常欲登芒岭，无由见洛桥。
雪飞关戍迥，人忆剡溪遥。
广隰嘶征雁，长河起怒飚。
遽言欢友散，能使去魂销。
晚日穷幽蔼，愁云暝泬寥。
纵令佳约在，载酒定何邀。
独坐绝句二首 其二
陆游（宋代）

轻雷不成雨，阙月却穿云。独倚南斋柱，长吟到夜分。
翩翩者鹤贺吴子重闱荣寿三首 其二
黄佐（明代）

宝日皛皛宣重光。玄冬丹峤瑶草芳。笙鸣瑟作广乐张。

清歌妙舞回鸣珰。豸冠鹤发庞眉苍。振缨峨弁纷满堂。

盈阶玉树侑王觞。瑞枣如瓜笑且尝。万岁千秋长乐康。
清溪
释契嵩（宋代）

勿谓清溪清，长如镜初洗。须防苟容物，污尔清到底。
挽京口使君丰郎中十首
刘宰（宋代）

残胡失驭走群雄，人物争归掌握中。
河洛祗今修旧贡，凌烟端合首群公。
答济道
吕南公（宋代）

外物不可必，一官非我心。荣生在适分，素愿乃山林。

知恩已三年，趣幕不觉深。因君累幅书，更激浩叹音。

衮衮旦复暮，劳劳古犹今。其谁有功名，不顾忧患侵。

富贵岂不欲，才力视所任。长鲸舞天渊，寸鲋安牛涔。

性亦各得耳，何为辨差参。夫子方得路，未应弃光阴。

咨余厌卑摧，谋望止尺寻。誓买五亩宅，归休以浮沉。

耕渔入程途，文字亦所钦。看子展云翼，腾凌和薰琴。

还将草堂书，敌子朱与金。
幕南庭
何荆玉（明代）

六郡良家卷地来，匈奴行殿尽成灰。虽还汉女和亲驾，弗见朝郎助费财。

是日将军犹出塞，何年天子再登台。凭君莫羡空庭绩，愿闭关门永不开。
上湖北赵司仓三首
廖行之（宋代）

黼扆天高德意深，恩言临遣重丁宁。
九霄雨露新英节，一日风丁遍洞庭。
财力定能均息耗，米盐因得裕常经。
如今想见南翁喜，长望吴头认使星。
读书感愤四首
汪炎昶（宋代）

四载即五十，无闻了可知。
身有俯仰责，书无毫发裨。
凝独未能弃，嗜若哥疗包。
彼哉一何智，莫或效我为。
西溪公宴二首
司马光（宋代）

谢守爱山水，军城况不赊。
鱼惊避落叶，鸟倦立浮查。
古柏依岗远，垂杨带岸斜。
秋风吹急管，一曲度荷花。
寒食
韦骧（宋代）

春来二十日，寒气尚棱棱。万甲殊未坼，新雷徒已曾。

山禽鸣瑟缩，道马足凌兢。节候无惊异，江南旧所称。
龙逄冢
曹于汴（明代）

下马高坟泪欲零，忍闻忠荩被严刑。秋风惨惨天为老，夏历茫茫骨尚馨。

一死犹期成主悟，九州岂意共身倾。英魂彷佛来相嘱，莫道吾王不圣明。
次李雪林苕溪寄来韵二首
赵希路（宋代）

云散烟收渺渺秋，蛩声四壁起新愁。
西风万里乾坤眼，不到斜阳十二楼。
送邻几
刘敞（宋代）

日没昆丘峰，月出沧海波。区区三万里，相望能几何。

一出仍一处，一合复一离。正尔人间世，无复欢笑时。

子行何匆匆，将老思所试。恨我无羽翰，不能省君治。

黄河从天来，太华出云上。登临若相思，寄声问无恙。
戏李文远
孙棨（唐代）

引君来访洞中仙，新月如眉拂户前。

领取嫦娥攀取桂，便从陵谷一时迁。
过太行山
徐范（宋代）

茫茫远树隔烟霏，猎猎西风振客衣。
山雨未晴岚气湿，溪流欲尽水声微。
回车庙古丹青老，碗子城荒草木稀。
珍重狄公千载意，马头重见白云飞。
路绕羊肠蹑屐跻，万山金碧总堪题。
举头日月中天近，极目乾坤五岳低。
自笑盐车骐骥厄，谁怜枳棘凤凰栖。
欲投古寺禅房宿，喜见僧归落日西。
次韵夔漕赵若拙见寄 其一
王十朋（宋代）

去秋移郡近家乡，便殿狂言拜手扬。何敢许身为稷契，偶因论事及尧汤。

民虽屡试如冯翊，诏未能焚愧益昌。乞得祠宫养衰病，梦中依旧坐黄堂。
再赋
丁谓（宋代）

彼美秋江上，尘埃耻托根。
笑倾行雨国，香返梦兰魂。
蛱蝶无媒妁，鸳鸯见子孙。
遍窥思两桨，深锁忆重门。
怯徇风波性，惭留月露痕。
枉将金试步，千古怨东昏。
石榴庭院有感
黄裳（宋代）

石榴庭院翠华深，千点胭脂一簇心。日永风微花自笑，吹箫人在绿交阴。
哭花
韩偓（唐代）

曾愁香结破颜迟，今见妖红委地时。
若是有情争不哭，夜来风雨葬西施。
劝君酒
王翰（唐代）

劝君酒，岁将暮。新岁冉冉来，旧岁堂堂去。去者挽不回，来者无由驻。

春风吹落花，花落深可惜。不知向君面，吹落娇红色。

歌缓声，舞垂手，昨日少年今白首。岁将暮，劝君酒。
题梅庄拾得研赵寒山物也亦为颖谷
全祖望（清代）

寒山一片石，孤格挂晴霓。想其笺说文，曾共陪青藜。

可惜多谬误，愿君涤研细论之。
谢张太原送蒲桃
苏轼（宋代）

冷官门户日萧条，亲旧音书半寂寥。
惟有太原张县令，年年专遣送蒲桃。
史亨父挽诗
戴表元（宋代）

玉食婵娟非寿资，清怀犹胜几男儿。
壶觞竹寺寻秋月，灯火荷斋听雨时。
补衲有衣曾礼佛，吞舟无诀莫凭医。
平生潇洒王文学，地下相逢且说诗。
早行
胡仲弓（宋代）

曙色微分星渐稀，迎人犬吠出疎篱。
轻车稳坐谁知我，不是坡翁戴笠时。
读张载扬所示近诗颇怀其人
周紫芝（宋代）

眼中人物欠曹刘，老矣逢君接胜游。诗与漫郎推行辈，字从坡老得源流。

羸骖又踏千山去，黄菊空催九日愁。横槊想多秋后句，诗成须着锦囊收。
次韵陈敏善秀才见过
释道潜（宋代）

投老形骸真木偶，水饮岩栖聊自守。世事浮云日变迁，我亦何自预臧否。

故人新自广陵来，问我诗囊近何有。吾言淡薄非橄榄，纵可咀嚼聊能久。

且开窗户话平生，湖色山光翠相纠。烘檐暖日气味好，相对蒲团复支肘。

爱君年少擅才华，诗律清妍无可丑。却愁征棹促君还，空听阳关词一首。
济阴县新成官廨赠知县著作
刘攽（宋代）

鼠牙雀角穿垣屋，墨绶铜章愧吏民。制锦可无容膝地，戴星亲作执柯人。

奋飞翚雉檐双翼，积叠鱼龙瓦万鳞。若比治蒲增四善，种花仍欲笑安仁。